
הצעה לסדר-היום 

התגברות האנטישמיות בעולם – ישראל מהמדינות השנואות בעולם
היו"ר יצחק וקנין:

רבותי, אנחנו ממשיכים בסדר-היום. הצעה לסדר-היום מס' 432 בנושא: התגברות האנטישמיות בעולם – ישראל מהמדינות השנואות בעולם, של חבר הכנסת אברהם מיכאלי. ישיב השר לענייני ירושלים והתפוצות ושר הכלכלה נפתלי בנט. 

אברהם מיכאלי (ש"ס):

אדוני היושב-ראש, חברי השרים, חברי חברי הכנסת, דוח בין-לאומי על חופש הדת ל-2012, שהציג מזכיר המדינה האמריקני ג'ון קרי, קובע כי חלה החרפה עולמית באנטישמיות. יש תופעה מתגברת של הכחשת השואה מצד אחד, והדרתה מצד שני. וגם התופעה הזאת, של התנגדות למדיניות ישראל – הם בעצם משתמשים בתופעה הזאת גם כדי להגביר את האנטישמיות, זה בעצם מה שמעלה הדוח. 

על-פי הדוח, אדוני היושב-ראש, הדאגה הגדולה ביותר היא ביטוי האנטישמיות של גורמים בממשלות, של מנהיגי דת ושל התקשורת, במיוחד של כמה מדינות שהדוח מציין אותן, כמו ונצואלה, מצרים ואיראן; הדברים האלה בולטים שם באופן מיוחד מצד ראשי המדינות ומצד התקשורת שלהן. הדוח גם מציין שיש מדינות שמשתדלות לפעול נגד התופעה. אבל, לצערנו, התופעה הזאת מתפשטת. אדוני השר, קיבלנו דיווח אחרון מהונגריה, מה שקרה שם. אפילו חברים מהכנסת השתתפו בדיונים שם, ולצערנו ההפגנות שהיו שם בזמן קיום הכנס שם – זה היה משהו מחפיר מבחינת התופעה ומבחינת השדרים שעברו שם. 

הדוח גם מציין על האנטישמיות, שלא רק בעולם חקרו וגילו אותה, אלא גם אנחנו פה בארץ, אוניברסיטת תל-אביב עשתה מחקר בעניין הזה, ולצערנו, בשנים האחרונות תופעות האנטישמיות הוכפלו, כמעט פי-שניים. אנחנו פה מזהים את אותם אירועים אלימים ואת אותן תופעות אנטישמיות, חלק גלויות, ולצערנו, חלק גדול מהן אפילו סמויות, שאנחנו לא תמיד יכולים להצביע ולקשור אותן לאנטישמיות, אבל התופעות שקורות בעולם הן עובדות שמבחינת כמויות הן במאות וכבר עוברות את האלפים, לצערנו. 

מהדוח השנתי של פורום המאבק באנטישמיות גם עולה כי 42% מתושבי מערב-אירופה חושבים שהיהודים מנצלים את עברם כקורבנות במטרה לסחוט כספים מהציבור והשלטון. על-פי הדוח, גם העלייה הגדולה ביותר באירועים האלימים נגד יהודים, ב-2009 – אלה בעצם השנים שהדוח מתייחס אליהן – האירועים שאירעו – בבריטניה אירעו כמעט 374 אירועים, בצרפת כ-200 אירועים, בקנדה יותר מ-130, בארצות-הברית יותר מ-115. בגרמניה כביכול הייתה ירידה, אבל עדיין בגרמניה הקהילה היהודית – לפי מה שנטען בדוח ולפי הדיווחים שמתקבלים משם – היהודים שם מרגישים מאוימים מאוד. 

הדוח מציין כי העוצמה והאופי של הגל האנטישמי העידו יותר מכול על התארגנות מוקדמת של פעילים קיצונים מהשמאל, בייחוד בקרב המהגרים המוסלמים באותן מדינות, והתוצאה בסוף הייתה מתקפה מאורגנת ומתוזמנת נגד היהודים באותן מדינות. על-פי הדוח, התוצאה היא שבעצם ההתארגנויות של הגופים השמאלניים האלה והגופים האסלאמיים שפועלים באותן מדינות מביאות לכך שהם מגייסים את כל הכלים בשביל להעצים את אותן פעולות אנטישמיות ואת אותם מעשים אלימים שבסוף מופנים כלפי היהודים באותן מדינות. 

אין ספק, אדוני היושב-ראש, שהתופעה מפחידה, היא מסוכנת, ואנחנו היום הופכים להיות בסוף ברשימת המדינות שמנו אותן באיזה סקר שפורסם לאחרונה – אנחנו המדינה השנואה ביותר בעולם. אנחנו, מדינת ישראל, המדינה השנואה ביותר. וזה צריך להאיר לנו אורות אדומים, שאנחנו כמדינה אולי צריכים לחשוב בכל הכלים שלא חשבנו עליהם עד עכשיו, להציב את המראה קודם כול מול העולם, שיבינו – היום היה פה כנס, לפני כחצי שעה, אצל יושב-ראש הכנסת, הוא אירח פה אורחים חשובים מהעולם - - -

היו"ר יצחק וקנין:
נא לסיים. 

אברהם מיכאלי (ש"ס):
- - - אורחים חשובים מהעולם שתומכים במדינת ישראל ובמלחמה באנטישמיות, ואני חושב שאנחנו, ככנסת, צריכים להתגייס בכל כוחותינו. יש פה כוחות טובים, בכנסת, לעזור לממשלה בקטע הזה, שאנחנו נדכא את התופעה הזאת ככל שאפשר. תודה. 

היו"ר יצחק וקנין:

תודה לחבר הכנסת אברהם מיכאלי. ישיב השר לענייני ירושלים והתפוצות ושר הכלכלה, השר נפתלי בנט. 

השר לענייני ירושלים והתפוצות נפתלי בנט:

אדוני היושב-ראש, כנסת נכבדה, אני מאוד שמח, חבר הכנסת מיכאלי, שאתה מעלה נושא כל כך מרכזי. צריך לדעת שבתולדות העם היהודי, לאורך כל הדורות, תמיד, מה שקדם לניסיון השמדה פיזית היה ניסיון לדה-לגיטימציה ולשבירת הרוח. מהיציאה ממצרים, עמלק, לפני שהם תקפו אותנו, הם תמיד ניסו לשבור את רוחנו, דרך פורים. השר שמיר, פורים זה כי הטילו פור. למה הטילו פור? כי רצו להראות ליהודים שהכול גורל, אין קדוש-ברוך-הוא, ואנחנו בעצם סתם, רנדומלי, ורוצים להשמיד אתכם. לכן, תמיד הקדים הצד הרוחני את צד הפיזי. גם הנאצים, יימח שמם, מ-1933 ועד 1940, 1941, כשהתחיל "הפתרון הסופי", עסקו בדה-לגיטימציה, דה-הומניזציה, של היהודי, ורק אז ניגשו למלאכת ההשמדה. 

בדורנו האנטישמיות תפסה צורה אחרת והפכה להיות אנטי-ישראליות, שהיא לכאורה לגיטימית – מותר לבקר מדינה בצורה ראויה. ובעצם, מה שמבדיל בין ביקורת ראויה לבין אנטישמיות זה דה-לגיטימציה; זה double standard, או מה שנקרא סטנדרט כפול. דברים שכל מדינה אחרת – היית מוותר לה, לישראל אתה לא מוותר ומעמיד סטנדרט לא הגיוני. תראו מה קורה בסוריה כרגע. אבל אם ציפורן של ילד פה תיפגע, אז ירימו הרים וגבעות, אף ששם רבבות סורים נטבחים בחודשים, בשנים האחרונות. אני רואה בזה איום מהותי עמוק, שמצר את צעדי מדינת ישראל ומסכן אותנו; מסכן אותנו ברמה העמוקה ביותר, גם אותנו כמדינה וגם את היהודים באשר הם. 

ממשלת ישראל כן פועלת בעניין. הדרך הטובה ביותר לפעול נגד אנטישמיות ונגד כל שקר זה ללכת ברוח דבריו של אדמונד ברק. הוא אמר: דברים רעים קורים כשאנשים טובים שותקים. כשאנשים יושבים בצד ולא פוצים פה, אז אפשר לחולל דברים איומים ונוראים. ולכן המשימה שלנו כממשלה, ככנסת, זה להציב זרקור על שקר מהר, מייד. יש לנו ניסיון לא טוב נניח סביב ה"מרמרה", שלא הגבנו מהר, אבל בעצם התכלית של הפעולות שלנו – קודם כול להיאבק בדה-לגיטימציה ולהגיב מהר עם האמת. 

אנחנו בקשר עם התפוצות בעניין הזה. רק אתמול היינו בכנס בין-לאומי פה בירושלים, של יהודים ולא-יהודים מכל העולם, שרי חוץ - - - 

אברהם מיכאלי (ש"ס):
היום הם הגיעו לכנסת. 

השר לענייני ירושלים והתפוצות נפתלי בנט:
היום הם הגיעו לכנסת, אתמול זה היה חיצוני. אני פגשתי אתמול גם את השליח המיוחד של נשיא ארצות-הברית לעניין האנטישמיות וסיכמנו על שיתוף פעולה וכמה מהלכים, ונמשיך לפעול בעניין. 

היו"ר יצחק וקנין:
מה אדוני מציע, אדוני השר, לגבי הנושא?

השר לענייני ירושלים והתפוצות נפתלי בנט:
מה האפשרויות?

היו"ר יצחק וקנין:
או הסרה, או להסתפק בתשובה, או להעביר לוועדה או למליאה. 

השר לענייני ירושלים והתפוצות נפתלי בנט:
מה אתה רוצה?

אברהם מיכאלי (ש"ס):
אפשר להמשיך לדון בזה בוועדה. 

היו"ר יצחק וקנין:
אפשר לוועדה.  

השר לענייני ירושלים והתפוצות נפתלי בנט:
אני חושב שאפשר להסתפק. אין טעם. אני מציע להסתפק.  

היו"ר יצחק וקנין:
אדוני המציע מסתפק?

אברהם מיכאלי (ש"ס):
אסור לי להציע - - - 

היו"ר יצחק וקנין:
בוודאי. אם אתה לא מסתפק – נהרי, יש לך איזו הצעה?

משולם נהרי (ש"ס):
ההצעה שלי היא ההצעה הבאה. 

היו"ר יצחק וקנין:
אם כן, אין הצעה. 

השר לענייני ירושלים והתפוצות נפתלי בנט:
תודה. 

היו"ר יצחק וקנין:
תודה. אם כן, חבר הכנסת מיכאלי, בלית ברירה, כאשר אין הצעה אחרת, אז או הסרה, על-פי בקשת השר, או דיון במליאה.

אברהם מיכאלי (ש"ס):
אני חושב שאסור להסיר את זה מסדר-היום, בגלל הנושא. 

היו"ר יצחק וקנין:
אין ברירה. אין לי הצעה אחרת, וזה מה שעומד לפני כרגע. אם כן, רבותי, מי שבעד זה דיון במליאה, מי שנגד זה הסרה מסדר-היום. 

מי בעד? מי נגד? 

הצבעה מס' 8
בעד ההצעה לכלול את הנושא בסדר-היום – 3
בעד ההצעה שלא לכלול את הנושא בסדר-היום – 2
נמנעים – אין

ההצעה לכלול את הנושא בסדר-היום של הכנסת נתקבלה.
היו"ר יצחק וקנין:
שלושה בעד, שני מתנגדים. אם כן, הנושא יועבר למליאת הכנסת ויידון באחת מישיבותיה הקרובות. 

